શાળામાં ૪૫ મિનિટની રિસેસમાં ૨૦ મિનિટમાં જમી લીધા પછી બાકીની ૨૦-૨૫ મિનિટ લાઇબ્રેરીમાં રહેલી ૨૫૦ જેટલી બાળવાર્તાઓની ચોપડીમાંથી બાળકો પોતાને ગમતી ચોપડી વાંચે છે. ૧૫ મિનિટની નાની રિસેસમાં વિદ્યાર્થીઓને ૧૦ મિનિટનો મહાભારત સિરિયલનો એપિસોડ બતાવવામાં આવે છે. રમતોત્સવમાં તમામ રમતોમાં શાળા જિલ્લા કક્ષાઓ અવ્વલ આવે છે. શાળામાં બે બગીચા છે અને બંને બગીચાની કાળજી શાળાનાં બાળકો જ લે છે. ધોરણ પ્રમાણે બાળકો બોક્સના ખાલી ખોખામાં ઘઉં, બાજરો જેવું અનાજ લાવે છે. આ અનાજ નિશ્ચિત સ્થાને મુકેલી ડોલમાં ભેગંુ કરવામાં આવે છે અને તેને બગીચાના એક ખૂણામાં બનાવેલા ચબૂતરે પક્ષીઓની ચણ માટે વેરી દેવામાં આવે છે. માળાઓ પહેલાં દાતાઓની મદદથી લીધા હતા. હવે બાળકો જાતે માળા બનાવે છે. હાલ ૬-૭ માળામાં ચકલીએ ઈંડાં મુક્યાં છે.